LV Eiropas Savienības Oficiālais Vēstnesis L 168/17

KOMISIJAS ĪSTENOŠANAS LĒMUMS (ES) 2016/1030

(2016. gada 23. jūnijs),

ar ko Lēmuma 2004/211/EK I pielikumu groza attiecībā uz ierakstu par Libānu to trešo valstu un to teritoriju daļu sarakstā, no kurām dalībvalstis atļauj dzīvu zirgu dzimtas dzīvnieku un to spermas, olšūnu un embriju importu

(izziņots ar dokumenta numuru C(2016) 3778)

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes 1992. gada 13. jūlija Direktīvu 92/65/EEK, ar ko paredz dzīvnieku veselības prasības attiecībā uz tādu dzīvnieku, spermas, olšūnu un embriju tirdzniecību un importu Kopienā, uz kuriem neattiecas dzīvnieku veselības prasības, kas paredzētas īpašos Kopienas noteikumos, kuri minēti Direktīvas 90/425/EEK A(I) pielikumā (1), un jo īpaši tās 17. panta 3. punkta a) apakšpunktu,

ņemot vērā Padomes 2009. gada 30. novembra Direktīvu 2009/156/EK par dzīvnieku veselības prasībām attiecībā uz zirgu dzimtas dzīvnieku pārvadāšanu un importu no trešām valstīm (2) un jo īpaši tās 12. panta 1. un 4. punktu un 19. panta ievadteikumu un a) un b) punktu,

tā kā:

(1) Direktīvā 2009/156/EK noteiktas dzīvnieku veselības prasības dzīvu zirgu dzimtas dzīvnieku importam Savienībā. Tajā cita starpā paredzēts, ka zirgu dzimtas dzīvnieku imports Savienībā atļauts tikai no tām trešām valstīm, kuras pēdējo sešu mēnešu laikā ir bijušas brīvas no zirgu ļaunajiem ienāšiem.

(2) Ar Komisijas Lēmumu 2004/211/EK (3) izveidots saraksts ar tām trešām valstīm vai to daļām, uz kurām attiecas reģionalizācija, no kurām dalībvalstis cita starpā atļauj reģistrētu zirgu pagaidu ievešanu, atpakaļievešanu pēc pagaidu izvešanas un importu.

(3) Pēc tam, kad 2011. gadā Libānā tika konstatēti saslimšanas gadījumi ar zirgu ļaunajiem ienāšiem, Komisija, pieņemot Komisijas Īstenošanas lēmumu 2011/512/ES (4), apturēja reģistrētu zirgu ievešanu no Libānas. Libāna 2016. gada maijā ir iesniegusi informāciju, kas liecina, ka slimība ir veiksmīgi izskausta un kopš pēdējā saslimšanas gadījuma, kas apstiprināts 2011. gada 23. augustā, pašlaik notiekošās visas zirgu dzimtas dzīvnieku populācijas novērošanas laikā nav atklāti jauni saslimšanas gadījumi.

(4) Tā kā ir pagājuši vairāk nekā seši mēneši kopš pēdējā Libānā konstatētā zirgu ļauno ienāšu gadījuma, ir lietderīgi atļaut reģistrētu zirgu pagaidu ievešanu, atkārtotu ievešanu pēc to īslaicīgas izvešanas un importu no minētās valsts. Tāpēc būtu attiecīgi jāgroza ieraksts par Libānu Lēmuma 2004/211/EK I pielikumā.

(5) Tādēļ Lēmums 2004/211/EK būtu attiecīgi jāgroza.

(6) Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO LĒMUMU.

1. pants

Lēmuma 2004/211/EK I pielikumā ierakstu par Libānu aizstāj ar šādu:

“LB Libāna LB-0 Visa valsts E X X X — — — — — —”

2. pants

Šis lēmums ir adresēts dalībvalstīm.

Briselē, 2016. gada 23. jūnijā Komisijas vārdā – Komisijas loceklis Vytenis ANDRIUKAITIS

(1) OV L 268, 14.9.1992., 54. lpp.

(2) OV L 192, 23.7.2010., 1. lpp.

(3) Komisijas 2004. gada 6. janvāra Lēmums 2004/211/EK, kurā izstrādāts to trešo valstu un ar tām saistīto teritoriju daļu saraksts, no kurām dalībvalstis atļauj ievest dzīvus zirgu dzimtas dzīvniekus un to spermu, olšūnas un embrijus, un ar ko groza Lēmumus 93/195/EEK un 94/63/EK (OV L 73, 11.3.2004., 1. lpp.).

(4) Komisijas 2011. gada 18. augusta Īstenošanas lēmums 2011/512/ES, ar ko groza Lēmuma 2004/211/EK I pielikumu attiecībā uz ierakstiem par Bahreinu un Libānu to trešo valstu un valstu daļu sarakstā, no kurām atļauj Savienībā importēt dzīvus zirgu dzimtas dzīvniekus, to spermu, olšūnas un embrijus (OV L 214, 19.8.2011., 22. lpp.).